Aatos Koivu

Aatos Sisu Sakari Koivu (s. 22. kesäkuuta 2006 Turku) on suomalainen jääkiekkoilija, joka edustaa SM-liigajoukkue Turun Palloseuraa. Hän on pelipaikaltaan keskushyökkääjä. Hän laukoo oikealta.
Koivu on jääkiekkoilija Saku Koivun poika. Hän teki SM-liigadebyyttinsä 3. tammikuuta 2024. hänet varattiin Montreal Canadiensiin, joka oli varannut myös hänen isänsä vuonna 1993. Maajoukkuetasolla Koivu on edustanut sekä Suomen alle 20-vuotiaiden että alle 18-vuotiaiden maajoukkueita.
Ura.
Seuraura.
Koivu on Turun Palloseuran kasvatti. Hän aloitti kauden 2023–2024 seuran U18-joukkueessa, mutta Koivu nousi kauden edetessä U20-joukkueeseen, jossa hän pelasi suurimman osan kaudestaan. Koivu teki siellä yli piste per peli-tahdilla 28 runkosarjaottelussa tehot 16+15=31, joilla hän oli TPS:n paras maalintekijä ja kolmanneksi paras pistemies. Pudotuspeleissä Koivu teki kymmenessä ottelussa tehot 2+5=7. Hän debytoi kauden aikana myös TPS:n SM-liigajoukkueessa, jossa Koivu pelasi neljä runkosarjaottelua ilman tehopisteitä. Hän teki liigadebyyttinsä 3. tammikuuta 2024 vieraissa Mikkelin Jukureita vastaan. Koivulle avautui paikka TPS:n kokoonpanosta, kun joukkue kärsi useista loukkaantumisista. Hänet merkittiin TPS:n kolmossentteriksi laidoilleen kaksi muuta U20-joukkueen hyökkääjää, Kasper Pikkarainen ja Jan Shikera. Koivu sai ottelussa jääaikaa 13.37 minuuttia ja hänelle merkittiin teholukema –2. Koivu otti 17 aloitusta, joista hän voitti 52,9%.
Montreal Canadiens varasi Koivun kolmannella kierroksella 70. pelaajana . Myös hänen isänsä Saku Koivu varattiin Canadiensiin . Heistä tuli seuran historian toinen NHL:ään varattu isä-poika-pari, sillä Canadiens valitsi Rejean Houlen vuoden varaustilaisuuden ja hänen poikansa Jean-François'n 99. pelaajana vuonna 1993.
Koivu teki TPS:ssä SM-liigauransa avausmaalin kauden 2024–2025 yhdeksännellä kierroksella 28. syyskuuta 2024 Porin Ässiä vastaan. Kaikkiaan hän pelasi liigassa varsinaisen tulokaskautensa aikana 32 runkosarjaottelua tehopistein 1+7=8 ja kaksi pudotuspeliottelua ilman tehopisteitä. Koivu pelasi osan kaudestaan vielä myös TPS:n U20-joukkueessa. Hän jakoi pudotuspeleissä viidellä osumallaan joukkueen sisäisen maalipörssin voiton Jesperi Kaukosen kanssa.
Maajoukkueura.
Koivu pelasi alle 18-vuotiaiden MM-kilpailuissa vuonna 2024. Yhteensä hän on pelannut seitsemän nuorten ja 19 poikien maaottelua.
Pelityyli.
Koivu pitää omina vahvuuksinaan hyökkäyspeliään, laukaustaan, luisteluaan ja pelinlukuaan. Hän kokee olevansa kahden suunnan pelaaja, jolla on kuitenkin vahvuudet hyökkäyspäässä. Koivu on kertonut omaksi vertailukohteekseen Sebastian Ahon. TPS:n U20-joukkueen päävalmentaja Fredrik Norrenan mukaan hän muistuttaa pelaajaprofiililtaan Aleksandr Ovetškinia.
Muuta.
Koivun isä Saku on olympiamitalisti (hopeaa Torinosta 2006 sekä pronssia Naganosta 1998 ja Vancouverista 2010) ja maailmanmestari (1995), joka pelasi omalla urallaan hyökkääjänä pudotuspelit mukaan lukien yhteensä 1204 NHL-ottelua Montreal Canadiensissa ja Anaheim Ducksissa. Hän toimi Canadiensin kapteenina vuodet 1999–2009. Saku toimii nykyään TPS:n hallituksessa. Hänet on aateloitu Suomen jääkiekkoleijonaksi numerolla 228. Aatoksen setä Mikko Koivu on myös olympiamitalisti (hopeaa Torinosta 2006 ja pronssia Vancouverista 2010) ja maailmanmestari (kapteenina 2011), joka pelasi omalla urallaan hyökkääjänä pudotuspelit mukaan lukien yhteensä 1094 NHL-ottelua Minnesota Wildissa ja Columbus Blue Jacketsissa. Hän toimi Wildin kapteenina vuosina 2009–2020. Mikko on aateloitu Suomen jääkiekkoleijonaksi numerolla 264. Aatos Koivun isoisä Jukka Koivu pelasi omalla urallaan hyökkääjänä SM-sarjaa TPS:ssä kaudella 1972–1973. Hän on toiminut myös SM-liigassa TPS:n ja Rauman Lukon päävalmentajana.